Rússneskt kvikmyndagerðarfólk, leikkona og leikstjóri, sneru aftur til Jarðar í nótt eftir tólf daga dvöl í alþjóðlegu geimstöðinni ISS þar sem þau tóku upp atriði fyrir fyrstu leiknu kvikmyndina í fullri lengd, sem að stórum hluta er tekin upp á sporbaug um Jörðu.
Leikkonan Júlía Peresild og leikstjórinn Klim Sjipenkó, lögðu ásamt geimfaranum Oleg Novitsky af stað frá alþjóðlegu geimstöðunni í gærkvöld með geimferjunni Soyuz MS-19. Tvö þau fyrrnefndu höfðu verið við tökur þar síðan fimmta október en Novitsky hafði dvalið í geimstöðinni í hálft ár. Allt var þetta sýnt beint hjá rússnesku geimferðastofnuninni Roscosmos, sem og þegar geimferjan lenti heilu og höldnu á hásléttum Kasakstan um hálf fimm leytið í morgun að íslenskum tíma.
Vel var tekið á móti þeim skötuhjúum þegar þeim var fylgt úr geimferjunni og þeim ákaft fagnað. Ef áætlanir ganga eftir verður myndin, sem ber heitið Áskorunin og er vísindaskáldsaga, sú fyrsta í fullri lengd sem verður að stærstum hluta tekin í geimnum. Sú mynd fjallar um skurðlækni sem er sendur í geimstöðina til að bjarga geimfara. En það er annars svipað verkefni í gangi í Hollywood í samstarfi við NASA, geimvísindastofnun Bandaríkjanna, og þar er Tom Cruise í aðalhlutverki. Ekki er hins vegar búið að taka neitt í geimnum fyrir þá mynd, eins og Rússarnir eru nú búnir að gera. Ekkert hefur þó verið gefið upp um hvenær rússneska myndin kemur fyrir sjónir almennings.
Tökum á fyrstu kvikmyndinni í fullri lengd sem tekin er í geimnum lauk í gær og kvikmyndagerðarfólkið sneri aftur til jarðar í nótt. Myndin, sem er rússnesk, verður líklega tilbúin á undan samskonar mynd frá Hollywood. 